Twee werknemers van ATKV Buffelspoort doodgeryFrikkie Peters Twee werknemers van die ATKV Buffelspoort-vakansieoord naby Rustenburg in Noordwes is Dinsdagmiddag in ŉ tref-en-trap-ongeluk dood. Frikkie Pieters, in sy 40’s, en Jacques van Niekerk, in sy 50’s, het vir ŉ fietswedren geoefen toe hulle raakgery is. Reinard du Plessis, hoofbestuurder van bemarking en kommunikasie van ATKV-Sake, het gesê Pieters was die restaurantbestuurder by die oord en Van Niekerk het as assistent- tegniese bestuurder gewerk. Dit blyk op sosiale media dat albei mans se vroue ook by die oord werk. Kapt. Aafje Botma, woordvoerder van die polisie, het gesê die voorval het omstreeks 17:00 op die N4 naby die Elandsdrift-omgewing plaasgevind. Pieters en Van Niekerk is van hul fietse afgery voor die bestuurder van die motor van die toneel gevlug het. Albei mans is op die toneel dood verklaar. Jacques van Niekerk Volgens Botma het die polisie kort ná die voorval op ŉ silwer VW Polo afgekom in bosse naby die toneel. Dié motor is vroeër die dag as gekaap aangemeld by die polisie in Brits. Botma het bevestig dat daar skade aan die motor was en dat dit ingesleep is om ondersoek te word. Dit kan nie in dié stadium bevestig word dat dié motor beslis by die tref-en-trap-voorval betrokke was nie. Botma het bevestig die polisie ondersoek sake van strafbare manslag en dat niemand nog in hegtenis geneem is in verband met die voorval nie. Gregg Taylor, voorsitter van die Rustenburg-fietsryklub, het sy medelye met die oorledenes se families betuig. “Ons innigste meegevoel aan die Pieters- en Van Niekerk-gesinne met die afsterwe van Frikkie en Jacques. Ons bid vir Arlien, Amelda en julle gesinne en families, asook die kollegas by ATKV Buffelspoort in hierdie hartseer tyd,” het die Magaliesberg Gesinskerk gesê.